text: Skjult mesterværk kommer frem i lyset
  24 marts 2010 kl. 13.08
  Bjørn Nørgaards "Menneskemuren" skal stå klar på lørdag i parken foran Horsens Kunstmuseum.
  Det er et af hans hovedværker - men det har været skjult siden 1994.
  Genopførelsen af muren er derfor intet mindre end en kulturhistorisk milepæl.
  Menneskemuren er et 14,5 x 5, 3 m stort monument, fyldt med menneskefigurer.
  Værket blev skabt til en stor nordisk udstilling, der i 1982 fandt sted på Guggenheim Museum i New York. 
  Menneskemuren kunne i årene efter Guggenheim-udstillingen opleves i parken foran Statens Museum for Kunst, men da museet i årene 1992-1998 blev restaureret, blev det nødvendigt at pille muren ned. 
  At genopførelsen af Menneskemuren i Horsens ikke er uden udfordringer, kan museumschef Claus Hagedorn-Olsen skrive under på:
  - Det var alt andet end problemfrit at begynde at grave og støbe fundament udendørs i et vintervejr som det, vi har haft i år, siger han. 
  Men nu får offentligheden altså mulighed for igen at se muren.
  Den genindvies officielt på lørdag.
  